b'\n_START_ARTICLE_\nLietuvi\xc5\xb3 kalbos institutas\n_START_PARAGRAPH_\nLietuvi\xc5\xb3 kalbos institutas\xc2\xa0\xe2\x80\x93 valstybin\xc4\x97 mokslo institucija Vilniuje, lietuvi\xc5\xb3 kalbos mokslini\xc5\xb3 tyrin\xc4\x97jim\xc5\xb3, \xc5\xbeini\xc5\xb3 apie lietuvi\xc5\xb3 kalb\xc4\x85 ir jos mokslinius tyrin\xc4\x97jimus sklaidos centras. Nuo 2004\xc2\xa0m. Europos S\xc4\x85jungos nacionalini\xc5\xb3 kalbos institucij\xc5\xb3 federacijos (EFNIL), nuo 2003\xc2\xa0m. Tarptautinio terminologijos informacijos centro (INFOTERM), nuo 2006\xc2\xa0m. Europos terminologijos asociacijos (EAFT), nuo 2005\xc2\xa0m. Europos leksikograf\xc5\xb3 asociacijos (EURALEX) narys.\n_START_SECTION_\nVeikla\n_START_PARAGRAPH_\nMokslin\xc4\x97s veiklos svarbiausios kryptys: lietuvi\xc5\xb3 kalbos istorija, leksika, terminologija, gramatika, onomastika, kalbos funkcionavimas visuomen\xc4\x97je, tarm\xc4\x97s, kalbos kontakt\xc5\xb3 tyrin\xc4\x97jimas. Kaupiama ir skaitmenuojama lituanistin\xc4\x97 med\xc5\xbeiaga, sudaromos tarmi\xc5\xb3, sen\xc5\xb3j\xc5\xb3 ra\xc5\xa1t\xc5\xb3, bendrin\xc4\x97s kalbos, termin\xc5\xb3, sinonim\xc5\xb3 duomen\xc5\xb3, kalbos tvarkybos informacin\xc4\x97 baz\xc4\x97s, Lietuvos vietovard\xc5\xbei\xc5\xb3 geoinformacin\xc4\x97 duomen\xc5\xb3 sistema, elektronin\xc4\x97 \xe2\x80\x9eLietuvi\xc5\xb3 kalbos \xc5\xbeodyno\xe2\x80\x9c kartoteka ir kt. Lietuvi\xc5\xb3 kalbos institutas padeda formuoti valstybin\xc4\x97s lietuvi\xc5\xb3 kalbos tyrin\xc4\x97jimo ir vartojimo strategij\xc4\x85 ir taktik\xc4\x85. Teikia ekspertines ir kitas paslaugas visuomenei (veikia interneto svetain\xc4\x97 \xe2\x80\x9eKalbos namai\xe2\x80\x9c, skirtas visuomen\xc4\x97s kalbos praktikai) rengia seminarus ir konferencijas, gramatikos, dialektologijos studij\xc5\xb3 vasaros mokyklas, moksleivi\xc5\xb3 konkursus, pa\xc5\xbeintines ekskursijas, paskaitas. Remia u\xc5\xbesienio auk\xc5\xa1t\xc5\xb3j\xc5\xb3 mokykl\xc5\xb3 baltistikos ir lituanistikos centr\xc5\xb3 mokslin\xc4\x99 bei akademin\xc4\x99 veikl\xc4\x85.\n_START_SECTION_\nIstorija\n_START_PARAGRAPH_\nLietuvi\xc5\xb3 kalbos instituto u\xc5\xbeuomazgos\xc2\xa0\xe2\x80\x93 1930\xc2\xa0m. J. Bal\xc4\x8dikonio suburta Lietuvi\xc5\xb3 kalbos \xc5\xbeodyno redakcija. Tuomet imtasi kolektyviai ra\xc5\xa1yti \xc5\xbeodyn\xc4\x85, kuris iki \xc5\xa1iol yra did\xc5\xbeiausias ir vienas reik\xc5\xa1mingiausi\xc5\xb3 Instituto darb\xc5\xb3. 1939\xc2\xa0m. Kaune \xc4\xafsteigtas Antano Smetonos Lituanistikos institutas, kuriam, be kit\xc5\xb3 u\xc5\xbedavini\xc5\xb3, buvo pavesta tirti lietuvi\xc5\xb3 kalb\xc4\x85, rinkti, tvarkyti ir skelbti lietuvi\xc5\xb3 kalbos med\xc5\xbeiag\xc4\x85 ir atstovauti lituanistikos mokslams Lietuvoje bei u\xc5\xbesienyje. 1940\xc2\xa0m. Lietuvai atgavus Vilni\xc5\xb3 \xc4\xaf j\xc4\xaf perkeltas ir Lituanistikos institutas. Jis \xc4\xafsik\xc5\xabr\xc4\x97 in\xc5\xbeinieriaus P. Vilei\xc5\xa1io 1902\xe2\x80\x931905\xc2\xa0m. pastatytuose r\xc5\xabmuose Antakalnio gatv\xc4\x97je, viename i\xc5\xa1 pastat\xc5\xb3 Institutas buvo iki 2002\xc2\xa0m._NEWLINE_1941\xc2\xa0m. Lietuv\xc4\x85 aneksavus Soviet\xc5\xb3 S\xc4\x85jungai Lituanistikos instituto ir Lietuvi\xc5\xb3 mokslo draugijos pagrindu \xc4\xafkurtas Lietuvi\xc5\xb3 kalbos institutas Lietuvos moksl\xc5\xb3 akademijos sud\xc4\x97tyje. 1945\xc2\xa0m. Lietuvi\xc5\xb3 kalbos instituto veikla atnaujinta, tuo metu Institute dirbo tik 12 darbuotoj\xc5\xb3. 1952\xc2\xa0m. Moksl\xc5\xb3 akademijos prezidiumo nutarimu Lietuvi\xc5\xb3 kalbos institutas sujungtas su Lietuvi\xc5\xb3 literat\xc5\xabros institutu. Jungtinio instituto direktoriumi tapo ra\xc5\xa1ytojas ir literat\xc5\xabros kritikas Kostas Korsakas, vadovav\xc4\x99s jam iki 1984\xc2\xa0m. Lietuvi\xc5\xb3 kalbos ir literat\xc5\xabros institute i\xc5\xa1 prad\xc5\xbei\xc5\xb3 dirbo 47 darbuotojai, o 1980\xc2\xa0m.\xc2\xa0\xe2\x80\x93 113. 1952\xc2\xa0m. Institute \xc4\xafsteigta aspirant\xc5\xabra. 1941\xe2\x80\x931952\xc2\xa0m. buvo kaupiamos lietuvi\xc5\xb3 kalbos \xc5\xbeodyno, tikrini\xc5\xb3 vard\xc5\xb3 kartotekos, tyrin\xc4\x97ti Vilniaus kra\xc5\xa1to vietovard\xc5\xbeiai, tarm\xc4\x97s, 1951\xc2\xa0m. sudaryta med\xc5\xbeiagos lietuvi\xc5\xb3 kalbos atlasui rinkimo programa, organizuotos dialektologijos ekspedicijos, redaguotas ir leistas akademinis lietuvi\xc5\xb3 kalbos \xc5\xbeodynas, kiti leidiniai._NEWLINE_1990\xc2\xa0m. baland\xc5\xbeio 16 d. atkurtas atskiras Lietuvi\xc5\xb3 kalbos institutas. Jo direktoriumi i\xc5\xa1rinktas Aleksandras Vanagas. T\xc5\xb3 met\xc5\xb3 pabaigoje Institute dirbo 95 \xc5\xbemon\xc4\x97s, i\xc5\xa1 j\xc5\xb3 63 mokslo darbuotojai. 1991\xc2\xa0m. Institutui suteiktas valstybin\xc4\x97s mokslo institucijos statusas. 1993\xc2\xa0m. Institutas pasira\xc5\xa1\xc4\x97 mokslo ir studij\xc5\xb3 asociacijos sutart\xc4\xaf su Vytauto Did\xc5\xbeiojo universitetu . 2008\xc2\xa0m. Institute dirbo 70 mokslo darbuotoj\xc5\xb3, i\xc5\xa1 j\xc5\xb3 9 habilituoti daktarai ir 37 daktarai.'